Άννα Διαμαντοπούλου

Η Άννα Διαμαντοπούλου (Κοζάνη, 26 Φεβρουαρίου 1959) είναι Ελληνίδα πολιτικός μηχανικός, πολιτικός, πρώην Υπουργός και πρώην Επίτροπος της Ευρωπαϊκής Ένωσης. 

Υπήρξε πολιτικό στέλεχος του ΠΑΣΟΚ και κατά τις εσωκομματικές εκλογές του Οκτωβρίου 2024 ήταν υποψήφια πρόεδρος του ΠΑΣΟΚ-Κινήματος Αλλαγής. Έχει ιδρύσει και προεδρεύει στο «ΔΙΚΤΥΟ για τη Μεταρρύθμιση στην Ελλάδα και την Ευρώπη», έναν ανεξάρτητο οργανισμό πολιτικής και έρευνας.

Κατά το διάστημα 1999 έως 2004, διετέλεσε Επίτροπος Απασχόλησης και Κοινωνικών Δικαιωμάτων της Ευρωπαϊκής Ένωσης. Στην Ελλάδα, έχει διατελέσει υπουργός Παιδείας, Διά Βίου Μάθησης και Θρησκευμάτων (2009-2012), υπουργός Ανάπτυξης, Ανταγωνιστικότητας και Ναυτιλίας (2012), υφυπουργός Ανάπτυξης (1996-1999), βουλευτής Επικρατείας (2004-2007), Α΄ Αθηνών (2007-2012) και Κοζάνης (1996-1999), καθώς και νομάρχης Καστοριάς (1985-1986).

 Βιογραφία 
Γεννήθηκε στην Κοζάνη το 1959 και είναι κόρη του Τάκη Διαμαντόπουλου και της Εκάβης Χατζηζωγίδου. Τελείωσε το Λύκειο στη Θεσσαλονίκη και στη συνέχεια εισήλθε στο Αριστοτέλειο Πανεπιστήμιο Θεσσαλονίκης, αποφοιτώντας από τη Σχολή Πολιτικών Μηχανικών. 

Η πολιτική της καριέρα ξεκίνησε το 1985, όταν διορίστηκε Νομάρχης στον τότε Νομό Καστοριάς. Υπηρέτησε ως μια από τις νεότερες νομάρχες (26 ετών τότε) μέχρι το 1986, οπότε και ανέλαβε γενική γραμματέας Κατάρτισης και αργότερα Νεότητας. Στη συνέχεια, ανέλαβε πρόεδρος του ΕΟΜΜΕΧ, πόστο που διατήρησε μέχρι το 1993 οπότε και ανέλαβε γενική γραμματέας Βιομηχανίας.

Η βουλευτική της πορεία ξεκίνησε το 1996 όταν εκλέχθηκε βουλευτής Κοζάνης. Ορίστηκε υφυπουργός Ανάπτυξης με ευθύνη για τις ιδιωτικοποιήσεις και τη βιομηχανική αναδιάρθρωση. Έμεινε στη θέση αυτή μέχρι την επιλογή της ως Επιτρόπου στην Ευρωπαϊκή Ένωση, με αρμοδιότητα τα θέματα απασχόλησης και κοινωνικών θεμάτων, την περίοδο 1999-2004. 

Στις εκλογές του 2009 επανεκλέχθηκε βουλευτής Α΄ Αθήνας και στις 7 Οκτωβρίου ορκίστηκε Υπουργός Παιδείας, Διά Βίου Μάθησης και Θρησκευμάτων στην Κυβέρνηση του Γιώργου Παπανδρέου, θέση που διατήρησε και στην Κυβέρνηση Λουκά Παπαδήμου το 2011. Λόγω του ανασχηματισμού που προκάλεσε η παραίτηση του Χρήστου Παπουτσή, ανέλαβε το Υπουργείο Ανάπτυξης, Ανταγωνιστικότητας και Ναυτιλίας στις 7 Μαρτίου 2012. Στις βουλευτικές εκλογές του Μαΐου του 2012 και του Ιουνίου του 2012 δεν επανεξελέγη. 

Η Φώφη Γεννηματά, τότε πρόεδρος του ΠΑΣΟΚ, είχε δηλώσει για την Διαμαντοπούλου το 2014 ότι «το πανελλήνιο γνωρίζει ότι έχει αποχωρήσει από το ΠΑΣΟΚ από το 2013». Στις 16 Ιουλίου 2024 ανακοίνωσε την υποψηφιότητά της για την προεδρία του ΠΑΣΟΚ-ΚΙΝ.ΑΛ. στις εσωκομματικές εκλογές του Οκτωβρίου.

Έχει γράψει το βιβλίο «Έξυπνη Ελλάδα», όπου υπογραμμίζονται οι ανάγκες για καινοτομία, στοχευμένη δράση και επαγγελματικές προσεγγίσεις ως απαραίτητες προϋποθέσεις για κοινωνική και οικονομική πρόοδο. Έχει διατελέσει πρόεδρος της Επιτροπής του Ευρωπαϊκού Σοσιαλιστικού Κόμματος για την ευρωπαϊκή διάσταση της κοινωνικής Ευρώπης και έχει ενεργό συμμετοχή στις ευρωπαϊκές διεργασίες και συζητήσεις.

Στις 16 Ιουλίου 2024, ανακοίνωσε την συμμετοχή της στις εσωκομματικές εκλογές για την ανάδειξη νέου προέδρου του ΠΑΣΟΚ – Κίνημα Αλλαγής, θέτοντας υποψηφιότητα. Στον πρώτο γύρο της 6ης Οκτωβρίου 2024, κατετάγη 4η, λαμβάνοντας 58.809 ψήφους και ποσοστό 19,52%. Στις 21 Οκτωβρίου 2024, με απόφαση του Νίκου Ανδρουλάκη ανέλαβε καθήκοντα Υπεύθυνης Πολιτικού Σχεδιασμού και Μέλος του Συντονιστικού Πολιτικού Κέντρου του ΠΑΣΟΚ – Κίνημα Αλλαγής.

 Έργο 

Το 2011 ανάμεσα στις μεταρρυθμίσεις που προωθήθηκαν από τη κυβέρνηση του Γιώργου Παπανδρέου ήταν ο νόμος Διαμαντοπούλου για τα ΑΕΙ (ν. 4009/2011). Πολλές από τις τροποποιήσεις που εμπεριέχονταν ήταν μεταξύ άλλων η τριετής φοίτηση, κατάργηση του ασύλου, δημιουργία επιτροπών αξιολόγησης, κατάργηση του θεσμού της πρυτανείας, αυστηρός έλεγχος του χρόνου φοίτησης κ.α. Ο νόμος ψηφίσθηκε με συντριπτική πλειοψηφία στη Βουλή των Ελλήνων κάτι που έγινε για πρώτη φορά στα μεταπολιτευτικά χρονικά, ενώ βρήκε θετική ανταπόκριση σε μεγάλη μερίδα πολιτών, καθηγητών πανεπιστημίων κ.ά. Παράλληλα έντονη κριτική δέχθηκε από τις περισσότερες πρυτανείες των ΑΕΙ και φοιτητές. Αρκετές συζητήσεις στα ΜΜΕ έλαβαν χώρα αμέσως μετά την ψήφισή του ώστε να διαπιστωθεί κατά πόσο είναι εφαρμόσιμος. Έντονη κριτική δέχθηκε η πρυτανεία του Αριστοτελείου Πανεπιστημίου Θεσσαλονίκης για τη στάση του πρύτανη Γιάννη Μυλόπουλου ενώ πολλές φωνές έκαναν λόγο για υποκίνηση των φοιτητικών παρατάξεων.http://www.agelioforos.gr/default.asp?pid=7&ct=1&artid=109853 Η ρήξη μεταξύ καθηγητών, υπουργείου και φοιτητών ήταν μεγάλη όσον αφορά το ζήτημα εφαρμογής με αποτέλεσμα να ξεκινήσουν διαρκείς καταλήψεις στα πανεπιστήμια τον Σεπτέμβριο του 2011, ενώ ταυτόχρονα η Άννα Διαμαντοπούλου ζητούσε την άμεση εφαρμογή του νόμου τονίζοντας ότι κόμματα και παρατάξεις δεν έχουν θέση στα Ελληνικά πανεπιστήμια. Ανάλογη ήταν η συνέχεια τον Φεβρουάριο του 2012 όταν οι πρυτανείες των ΑΕΙ κλήθηκαν να εκλέξουν συμβούλια διοίκησης και εμποδίστηκαν από ομάδες αναρχικών. Το Υπουργείο Παιδείας δεν μπόρεσε να παρέμβει και έτσι σε διάφορα πανεπιστήμια δεν έλαβαν χώρα οι απαραίτητες διεργασίες.

Τη θέση του υπουργού Παιδείας ανέλαβε στις 6 Μαρτίου 2012 ο Γεώργιος Μπαμπινιώτης, ο οποίος αποφάσισε μόλις μερικές ημέρες μετά την υπουργοποίησή του να αναστείλει την εφαρμογή του νόμου των ΑΕΙ, λέγοντας ότι θα πρέπει να εφαρμοστεί από το επόμενο έτος. Η συγκεκριμένη κίνηση είχε ως αποτέλεσμα την έντονη αντίδραση τόσο του πολιτικού αλλά και του πανεπιστημιακού χώρου. Ύστερα από την υπουργοποίηση του Κωνσταντίνου Αρβανιτόπουλου τον Ιούλιο του 2012 αποφασίστηκε ότι θα τεθεί σε εφαρμογή ο νόμος με την παράλληλη εξάντληση της θητείας όλων των Πρυτανικών Αρχών της χώρας.

 Παραπομπές 

 Εξωτερικοί σύνδεσμοι 
 Επίσημη ιστοσελίδα 

Κατηγορία:Βουλευτές εκλεγμένοι με το ΠΑΣΟΚ
Κατηγορία:Έλληνες βουλευτές επικρατείας
Κατηγορία:Βουλευτές Α΄ Αθηνών
Κατηγορία:Βουλευτές Κοζάνης
Κατηγορία:Έλληνες υπουργοί Παιδείας, Διά Βίου Μάθησης και Θρησκευμάτων
Κατηγορία:Έλληνες υπουργοί Ανάπτυξης, Ανταγωνιστικότητας και Ναυτιλίας
Κατηγορία:Έλληνες υφυπουργοί Ανάπτυξης
Κατηγορία:Έλληνες επίτροποι της ΕΕ
Κατηγορία:Νομάρχες Καστοριάς
Κατηγορία:Απόφοιτοι του Αριστοτελείου Πανεπιστημίου Θεσσαλονίκης
Κατηγορία:Απόφοιτοι του Παντείου Πανεπιστημίου
Κατηγορία:Ευρωπαίοι επίτροποι